***Съдбата на войника***

*Иван Гаврилов*

Четири години бушува страшната война, наречена Европейска, а по-късно и Първа война световна. България е на кръстопът, с наранена гордост и болка от непрекъснатите опити на световните сили за разединението й, обезверена от резултатите от Междусъюзническата война, след бляскавите победи на Балканската война и бързо угасената надежда за национално обединение чрез алчността и предателството на съюзниците си Сърбия и Гърция, а по-късно и Румъния. И двете враждуващи световни сили – Съглашението и Централните сили се стремят чрез обещание да я привлекат за съюзник, защото храбростта на българския войник, високият боен дух и качеството на непобедимата му армия го правят изключително ценен съюзник. Докато предложенията на Антантата са мъгляви и лукави, че след евентуалната победа България ще бъде допусната за преговори, които да урегулират неизгладимите противоречия с бившите съюзници и предателската роля на Румъния, то Централните сили в лицето на Австро-Унгария и Германия са по-реални, още повече, че цар Фердинанд е и техен възпитаник. България влиза във войната с бляскави победи и разгрома на сръбската армия и спешно прехвърлените на помощ от Галиполи френско-английски корпус до степен за паническа евакуация на Солунското пристанище, които преследва до гръцката граница, дотогава на неутрална Гърция. По изричното настояване на немското и австро-унгарско командване, които нямат интерес от реалното ликвидиране на източния фронт на българските войски е забранено пресичането и навлизането на гръцка територия, независимо че „неутрална” Гърция пропуска и всячески подпомага съглашенците. Изчаквателното в продължение на 6 месеца поведение създава Дойранския фронт под командването на ген. Владимир Вазов като част от целия южен фронт с обща дължина 340 км. Четири години храбрите български воини показват чудеса от героизъм и непоколебим дух, опазвайки подстъпите към България на многократно превишаващ ги по численост, въоръжение и снабдяване противник. Единствено и само саможертвата за каузата за обединението на България на българския войник го правеше велик и непобедим и те, българските воини, паднали за Отечеството, до ден днешен стоят непогребани и неопяти в окопите си като верен страж на собствената си земя пред прага на Отечеството.

Епични са боевете и победите на 15-ти пехотен ломски полк, отначало в Сърбия по направление Пирот-Ниш, а после преследвайки и смазвайки отстъпващия враг на Нидже планина в Македония и обвеяните с непреходна бойна слава – величавите връх Чеган, Червената стена, завоя на р. Черна и върхът на върховете Каймакчалан. Техният подвиг е възпят в марша на 15-ти пехотен ломски полк, станал техен химн. Скромните паметници във всяко населено място на Северозападна България говорят за героизма и свидните жертви. Идва страшната 1918 г., когато след пробива на връх Добро поле, българските воини, според Солунското съглашение, трябва да предадат знамената и оръжията си, а целият личен състав остава в плен като заложници. Единодушно е решението на войниците и офицерите да се завърнат в Родината, опазвайки знамената, честта и оръжието си. Това става в повечето случаи с упорити сражения, с настъпващия опиянен от предчувствието за победа противник, в които има над двадесет националности. Французи, англичани, шотландци, ирландци, новозеландци, гърци, сърби, черногорци, руснаци, албанци, италианци, индийци, зуави (негри от Северна Африка), араби – мароканци, тунизийци, египтяни, индокитайци – виетнамци, камбоджанци, китайци, лаосци и бирманци. Срещу нашите воини има всякакви, но нито един предател или пораженец.

В тези последни епични битки се проявява героизма на обикновения войник. Младши кандидат-подофицер Петър Николов Първанов – Пешо Колчовия (1895-1985) от с. Василовци, Ломско, командир на картечно отделение, преминал през целия ад на четиригодишната война, видял с очите си свидни жертви, бляскави победи и ужасите на войната, е в състава на последните части, отстъпващи от линията Метакса, Гърция. Той получава заповед с двама доброволци войници, обслужващия разчет на тежка картечница в един бункер в проломите на Струма, да задържат само два часа многочисления противник в състав един полк от френски войници и по този начина да обезпечат безпрепятствено оттегляне на другарите си от 15-ти пехотен ломски полк. На тези тримата български герои е било пределно ясно, че тяхната саможертва ще спаси хиляди животи и че няма да бъдат зачернени хиляди семейства, и че ще запазят целостта и боеспособността на полка си. Ето защо без миг колебание те застават на пътя на освирепелия противник с готовността за саможертва. Пред тях е неголям пролом и единственият път, през който може да премине противника, а те, отлично подготвен разчет, с богат боен опит, си дават клетва да не отстъпят. Когато се появяват първите гъсти редици на настъпващия противник, който бърза да грабне „лесната победа”, изведнъж го възпира куршумена стена от горещ метал.

Пестейки патроните и умело поддържайки добре простреляното парче земя, нашите герои приемат предизвикателството. Тяхната задача е да устоят само два часа, преди да загинат. Падат покосени верига след верига неприятелски войници. Безумно решение на френското командване настоява на всяка цена да се премине през пролома и хвърля в устата на смъртта все нови и нови редици от французи, водени от своите офицери, биейки се за кауза далеч от родината си, но срещнали истински защитници на бащино огнище. До другия ден Василовската крепост е непревземаема. Напразни са опитите със залпов огън да затулят входа на бункера. Напразни са и опитите чрез минохвъргачен огън да унищожат бункера. Часовете се сливат – денят с нощта и нощта с деня. Две денонощия продължава героичната битка. През последните 10 часа водата се ползва само за охлаждане на картечницата. Никой от тях не си разрешава да утоли жаждата на напуканите устни, макар и с една капка от скъпоценната течност. Накрая, свършили патроните, героичният бункер замлъква без да бъде победен, превзет и без да бъде сломен духът на българския войник. Зловещата тишина продължава около половин час, докато врагът, осеял целия пролом със стотици трупове, та чак земя не се вижда, да разбере истината, че защитниците нямат с какво да се защитават.

Когато по заповед на единствения оцелял от полка старши офицер - френски капитан, противниковите войници се качват на бункера, те виждат трима полуживи, почернели от барутния дим, брадясали, умиращи от жажда мъже, но без страх в очите и с ореола на герои – непобедени български воини. В бункера изстреляните празни гилзи са стигнали до пояса им и няма къде да се движат, независимо, че ръцете са им били свободни, нито един от тримата не е вдигнал ръце за пощада. Измъкнати за раменете от последната им крепост и убежище, български воини са изправени пред командващия френски капитан. Чрез преводач той ги е запитал кой е старшият и каква заповед са изпълнявали, а това е бил Пешо Колчовия – Василовчанинът от дълголетната и многолюдна фамилия Колчови, който му е отговорил, че има заповед да прикрива другарите си два часа. Тогава френският капитан ги кара да пооправят униформата си, да изпънат шинелите си и строява пред тях взвод с натъкнати на пушките байонети.

По-късно дядо Пешо разказва на децата си, че е смятал, че това е краят, когато пред труповете на избитите френски офицери и войници, жадните за мъст французи, вероятно са щели да ги режат парче по парче. Но старият воин, преминал през ужаса на цялата война френския капитан, учудващо за всички издава заповед „За почест!” и пред освирепелите си войници и нашите герои изнася кратка реч за доблестта, саможертвата и верността пред клетвата за вярност на Родината на обикновения войник, давайки ги за пример. Следва втора заповед да не падне косъм от тях, под конвой да бъдат заведени във военно-пленнически лагер в Солун. Войната завършва с подписването на Ньойския мирен договор 1919 г., но за нашите герои тя продължава още 6 години в изнурителен труд във Франция, където те участват като пленници във възстановяването на разорената страна. Чак след 6-тата година те са освободени да се върнат в родното Василовци, да отгледат внуци и правнуци и да бъдат пример за героизъм и саможертва пред олтара на Отчеството така, както повелява клетвата и съдбата на войника.

*Ломци на Чеган*

Всред адски огън, в боен ред,

вървяхме Ломци все напред.

От стария ни горд Балкан

с ура стигнахме на Чеган.

Чеган, Чеган, ти помниш ощ

урата страшни в тая нощ,

кога дружина сал една

със кървав нож до теб стигна.

И Лерин, и Арменохор

стреснаха се от страшни мор,

що гърци и французи в бой

намериха те гроба свой.

Години веч как ломци отбраняват

Червената стена със чест,

година веч как своя род спасяват

От подли враг, пропит със бес.

*Боен марш на 15-ти пехотен ломски полк*